René Skau Björnsson (S), 2000-04-04:
Lejelovskommissionen skrev i sin betænkning fra 1997, at lejeloven er kendt for at være kompliceret.
Det var den dengang, og det er den stadig, men med det her lovforslag får vi lagt en række forbedringer ind, og jeg vil godt nævne nogle stykker:
I Socialdemokratiet er vi meget tilfredse med, at huslejenævnene gøres landsdækkende, så alle kommuner er tilknyttet et nævn.
Dermed sikrer vi, at lejernes rettigheder
i hele landet bliver ligestillet.
Nævnets behandling er en effektiv behandling af tvister, og i forsøgskommunerne har det da også vist sig, at mange sager behandles hurtigt og med et resultat, som parterne vælger at acceptere.
For det andet synes jeg også, det er værd at fremhæve, at Grundejernes Investeringsfond får udvidede muligheder for at gå ind i arbejdet med at vedligeholde og forbedre ejendomme med private lejemål.
Det er vi i Socialdemokratiet meget tilfredse med, og det er GI også, kan vi se i dens høringssvar. Endelig vil jeg nævne, at vi med det her lovforslag forbedrer muligheden for at undgå fupmoderniseringer.
Det præciseres, at kun udgifter, som er en reel forbedring, kan få huslejen til at stige.
Det er endog meget fornuftigt, at det bemærkes, at kun udgifter til forbedringer, som modsvarer forøgelsen af det lejedes værdi, kan medtages.
De eksempler, som både LLO og dagspressen har skrevet om, er groteske eksempler på udnyttelse af lovgivningen.
Det er absurd, at man kan omgå intentionerne i lovgivningen ved at udskifte velfungerende køkkener med nye køkkenelementer eller ved at udskifte almindelige dørhåndtag med luksusdørhåndtag.
Det har aldrig været hensigten, og det får vi forhåbentlig stoppet med de ændringer, dette lovforslag lægger op til.
Socialdemokratiet er i den forbindelse også meget tilfreds med bestemmelsen om, at der pålægges udlejeren en pligt til at fremlægge dokumentation for forbedringer og for, hvornår forbedringerne er foretaget, ligesom der bliver krav om, at forbedringer af et lejemål skal opretholdes.
Det er et krav, som sikrer kvalitetsmæssigt bedre lejligheder og større retssikkerhed for lejerne.
Afslutningsvis vil jeg godt understrege det, som Socialdemokratiet hele tiden har sagt, nemlig at vi ikke ønsker, at huslejerne slippes fri.
Det har vi lovet, og det står vi ved.
Jeg vil også gerne understrege, at for Socialdemokratiet er den omkostningsbestemte husleje fortsat basis for vores udlejningspolitiske grundholdning.
Den rene markedsbestemte husleje for alle boliger sikrer ikke rimelige huslejer og sikrer ikke bedre boliger, men vil kun forstærke tendensen til de skæve beboersammensætninger.
Jeg siger dermed også, at vi fortsat er positive over for en større lejelovsrevision, hvori også lejerdemokratiet samt løbende vedligeholdelsesplaner er inkluderet, men den rigtige model er ikke fundet.
Lejelovskommissionen belyste kun de to modeller.
Den tredje, den modererede model, blev ikke nærmere belyst.
Det ønsker by- og boligministeren skal ske.
Det synes vi er i orden, men jeg vil godt fastslå, at det for Socialdemokratiet er afgørende, at vi, når det arbejde er tilendebragt, ikke forlods er bundet op på den model, men netop står frit til at finde de bedste løsninger på en ny og større lejelovsrevision.
Men alt i alt er der lagt op til en række positive justeringer i den gældende lovgivning, hvorfor Socialdemokratiet støtter lovforslaget.
Jeg kan bekræfte, at nu skal den modererede model analyseres nærmere, og det er et arbejde, der kommer i gang.
Der bliver nedsat en ekspertgruppe, og så må vi se på, hvad den modererede model indeholder.
Den er jo ikke blevet analyseret og gennemarbejdet i forhold til beboerdemokrati og løbende vedligeholdelsesplaner og de ting, jeg nævnte.
Men vi står fast på den omkostningsbestemte husleje i Socialdemokratiet, og så må vi se på, hvad den tredje model indeholder.